87ec713c80f52dc4f81207144a10670d
### Πως πάω στην Κάρπαθο;


travelmyth.gr
2021.04

Όσοι επιθυμούν να ταξιδέψουν στην Κάρπαθο μπορούν να φτάσουν στο νησί με δύο τρόπους: **ακτοπλοϊκώς** και **αεροπορικώς**.  

  

1. Ακτοπλοϊκώς  

Το νησί της Καρπάθου διαθέτει **δύο λιμάνια**, ένα στο **Διαφάνι**, στα βόρεια του νησιού και ένα στην **πρωτεύουσα Κάρπαθο ή Πηγάδια**, στα νότια.  

  

Τα ακτοπλοϊκά ταξίδια πραγματοποιούνται 3 φορές την εβδομάδα από το λιμάνι του [Πειραιά](https://www.travelmyth.gr/πειραιας/ξενοδοχεια) προς οποιοδήποτε από τα δύο λιμάνια και το ταξίδι διαρκεί περίπου 18 ώρες. Τακτικά δρομολόγια πλοίου πραγματοποιούνται και από την [Κρήτη](https://www.travelmyth.gr/κρητη/ξενοδοχεια), ενώ τους καλοκαιρινούς μήνες η Κάρπαθος συνδέεται ακτοπλοϊκώς και με τα υπόλοιπα νησιά του Αιγαίου όπως η [Κάσος](https://www.travelmyth.gr/κασος/ξενοδοχεια), η [Ρόδος](https://www.travelmyth.gr/ροδος/ξενοδοχεια), η [Χάλκη](https://www.travelmyth.gr/χαλκη/ξενοδοχεια) και η [Μήλος](https://www.travelmyth.gr/μηλος/ξενοδοχεια).  

  

2. Αεροπορικώς  

Το διεθνές αεροδρόμιο Καρπάθου βρίσκεται στην περιοχή του Αφιάρτη και σε απόσταση 15 περίπου χλμ από το λιμάνι της πρωτεύουσας. Οι πτήσεις προς το αεροδρόμιο αυτό πραγματοποιούνται από την [Αθήνα](https://www.travelmyth.gr/αθηνα/ξενοδοχεια), τη [Θεσσαλονίκη](https://www.travelmyth.gr/θεσσαλονικη-μακεδονια/ξενοδοχεια), την [Κρήτη](https://www.travelmyth.gr/κρητη/ξενοδοχεια), τη [Ρόδο](https://www.travelmyth.gr/ροδος/ξενοδοχεια), την [Κάσο](https://www.travelmyth.gr/κασος/ξενοδοχεια) αλλά και από πολλές χώρες του εξωτερικού, κυρίως κατά την καλοκαιρινή περίοδο.



cd91f24fa8732cafaaac3c0bdf833ee6
### Που να μείνω στην Κάρπαθο;


travelmyth.gr
2021.04

Είτε αναζητάτε ένα πολυτελές ξενοδοχειακό συγκρότημα, είτε ένα πιο μικρό και οικονομικά προσιτό κατάλυμα, η Κάρπαθος διαθέτει επιλογές για όλων των ειδών τους ταξιδιώτες.  

  

Εάν θέλετε να παραμείνετε στην πρωτεύουσα για να είστε κοντά στο λιμάνι της Καρπάθου αλλά και στη νυχτερινή ζωή του νησιού, τότε μπορείτε να επιλέξετε ένα κατάλυμα στην [Κάρπαθο ή Πηγάδια](https://www.travelmyth.gr/καρπαθος/ξενοδοχεια). Εάν πάλι το πλοίο σας σταματά στο δεύτερο λιμάνι του νησιού, τότε μπορείτε να μείνετε σε ένα από τα καταλύματα στο [Διαφάνι](https://www.travelmyth.gr/διαφανι/ξενοδοχεια). Το [Απέρι](https://www.travelmyth.gr/απερι/ξενοδοχεια) διαθέτει επίσης αρκετά καταλύματα για όσους θέλουν να διαμείνουν στην παλιά πρωτεύουσα του νησιού, ενώ ένα κατάλυμα στην [Όλυμπο Καρπάθου](https://www.travelmyth.gr/ολυμπος-καρπαθου/ξενοδοχεια) είναι η ιδανική επιλογή για να συνδυάσετε τις ιστορικές περιηγήσεις με την εκπληκτική θέα.  

  

Αξιόλογα καταλύματα και ξενοδοχεία βρίσκονται επίσης στον [Λευκό](https://www.travelmyth.gr/λευκος-καρπαθου/ξενοδοχεια), την [Αρκάσα](https://www.travelmyth.gr/αρκασα/ξενοδοχεια), την [Αμμοοπή](https://www.travelmyth.gr/αμμοοπη/ξενοδοχεια), το [Φοινίκι](https://www.travelmyth.gr/φοινικι/ξενοδοχεια), τον [Αφιάρτη](https://www.travelmyth.gr/αφιαρτης/ξενοδοχεια), την [Κυρά Παναγιά](https://www.travelmyth.gr/κυρα-παναγια/ξενοδοχεια), την [Άδεια](https://www.travelmyth.gr/αδεια/ξενοδοχεια), τους [Μενετές](https://www.travelmyth.gr/μενετες/ξενοδοχεια) και τη [Βωλάδα](https://www.travelmyth.gr/βωλαδα/ξενοδοχεια).



9a510b260331a7f1342be0514bf424ed
### Ποια μέρη έχει η Κάρπαθος;


travelmyth.gr
2021.04

Ως το δεύτερο μεγαλύτερο σε έκταση νησί των Δωδεκανήσων, η Κάρπαθος αποτελείται από πολλά διαφορετικά μέρη και οικισμούς. Η πρωτεύουσα της Καρπάθου είναι τα **Πηγάδια ή αλλιώς απλά Κάρπαθος**, όπου βρίσκεται και το ένα από τα δύο λιμάνια του νησιού. Το δεύτερο λιμάνι βρίσκεται στο **Διαφάνι**, ενώ η περιοχή **Απέρι** ήταν η παλιά πρωτεύουσα του νησιού. Μερικές ακόμη περιοχές της Καρπάθου είναι η **Όλυμπος**, τα **Σπόα**, η **Αρκάσα**, η **Αμμοοπή**, οι **Μενετές**, η **Βωλάδα**, οι **Πυλές**, το **Όθος**, το **Μεσοχώρι** και ο **Λευκός**.



507418260938dd95e4015fcfd8300424
### Ποια είναι τα αξιοθέατα στην Κάρπαθο;


travelmyth.gr
2021.04

Το νησί της Καρπάθου διαθέτει πολλούς οικισμούς και μέρη που βρίσκονται στις ορεινές περιοχές του νησιού, προσφέροντας στους επισκέπτες τόσο εκπληκτική θέα όσο και μία ματιά στην ιστορία και τον πολιτισμό της Καρπάθου. Επομένως, το πρώτο αξιοθέατο είναι αναμφίβολα οι **γραφικοί οικισμοί** του νησιού, όπως το Απέρι, η παλιά πρωτεύουσα.  

  

Ένας ακόμη γραφικός οικισμός που αξίζει να επισκεφθείτε είναι η **Όλυμπος**, η οποία είναι χτισμένη αμφιθεατρικά στις πλαγιές των βουνών της Καρπάθου. Εκτός από την υπέροχη θέα, στον οικισμό αυτό θα συναντήσετε πολλές γυναίκες που ντύνονται ακόμα με τις παραδοσιακές φορεσιές του νησιού και αρκετούς κατοίκους που μιλούν την τοπική διάλεκτο. Στην Όλυμπο μπορείτε να φτάσετε είτε μέσα από το λιμάνι στο Διαφάνι, είτε με καΐκι ή όχημα από το λιμάνι στα Πηγάδια. Οι δρόμοι που οδηγούν στον ορεινό αυτό οικισμό είναι κάπως δύσβατοι, όμως η διαδρομή θα σας ανταμείψει με την ομορφιά της.  

  

Στην είσοδο του λιμανιού των Πηγαδίων, δεσπόζει ο περίφημος **Βουνός, ένας επιβλητικός βράχος 23 μέτρων** όπου βρίσκονται τα λείψανα της αρχαίας ακρόπολης του νησιού. Λείψανα από την αρχαιότητα μέχρι και την ενετοκρατία αλλά και την τουρκοκρατία συναντά κανείς και στο **Παλαιόκαστρο**, το οποίο προσφέρει επιπλέον και εκπληκτική θέα. Οι λάτρεις της μυθολογίας δεν πρέπει να παραλείψουν να επισκεφθούν τη **Σπηλιά του Ποσειδώνα** στη θέση Μύλοι, όπου υπάρχει ένας λαξευτός τάφος που φημολογείται πως είναι της θεάς Αφροδίτης. Η πρόσβαση στη σπηλιά είναι δυνατή μόνο με καΐκι.  

  

Στην περιοχή Βωλάδα μπορείτε να δείτε μερικά **ερείπια τριών κάστρων** τα οποία χτίστηκαν σε τρεις διαφορετικές εποχές. Μην ξεχάσετε να επισκεφθείτε και τον **Τάφο του Διγενή** στο Απέρι αλλά και τα **Ρωμαϊκά Υδραγωγεία** στον Λευκό.  

  

Το **Αρχαιολογικό Μουσείο Καρπάθου** που βρίσκεται στα Πηγάδια, το **Υπαίθριο Αγροτικό Μουσείο των Πυλών**, το **Λαογραφικό και Αρχαιολογικό Μουσείο Αρκάσας** και το **Λαογραφικό Μουσείο Όθου** είναι μερικά μουσεία που δεν πρέπει να χάσετε εάν θέλετε να εμβαθύνετε τις ιστορικές και πολιστικές γνώσεις σας για το νησί.  

  

Τέλος, η Κάρπαθος διαθέτει και αρκετές μονές και εκκλησίες, από τις οποίες αξίζει να αναφέρουμε την **εκκλησία της Κοίμησης της Θεοτόκου** που χρονολογείται από τον 16ο αιώνα και αποτελεί το μέρος όπου διοργανώνεται και το μεγάλο πανηγύρι τον Δεκαπενταύγουστο.



fa00a8c45e3f182c26818f11e271b733
### Ποιες παραλίες έχει η Κάρπαθος;


travelmyth.gr
2021.04

Χάρη στη μεγάλη της έκταση, η Κάρπαθος διαθέτει αναρρίθμητες παραλίες για όλα τα γούστα. Η παραλία στα **Πηγάδια**, την πρωτεύουσα του νησιού, πρόκειται για την μεγαλύτερη αλλά και την πιο πολυσύχναστη παραλία, η οποία είναι οργανωμένη και προσφέρει πεντακάθαρα νερά και ψιλή αμμουδιά. Οι παραλίες στην **Αμμοοπή** είναι από τις πιο γνωστές παραλίες, καθώς διαθέτουν γαλαζοπράσινα νερά, άμμο και είναι κατάλληλες για οικογένειες.  

  

Η παραλία **Κυρά Παναγιά** βρίσκεται κοντά στην πρωτεύουσα της Καρπάθου και είναι οργανωμένη, ενώ η πρόσβαση σε αυτή πραγματοποιείται εύκολα οδικώς από το Απέρι. Στο βόρειο τμήμα του νησιού βρίσκεται και η βοτσαλωτή παραλία στο **Διαφάνι**, ενώ και η παραλία **Αχάτα** είναι επίσης βοτσαλωτή και μικρή αλλά όχι και τόσο οργανωμένη.  

  

Για τους λίγο πιο ψαγμένους ενδείκνυται η παραλία **Διακόφτης**, η οποία βρίσκεται πίσω από το αεροδρόμιο σε ένα προστατευμένο καταφύγιο άγριας ζωής, δεν είναι οργανωμένη και η πρόσβαση σε αυτή είναι κάπως δύσκολη. Οι παραλίες **Άπελλα**, **Άγιος Νικόλαος (Αρκάσα)**, **Καστέλια**, **Λευκός**, **Παλάτια Σαρίας**, **Άγιος Μηνάς (Όλυμπος)** και **Άγιος Νικόλαος (Σπόα)** είναι μερικές ακόμη παραλίες του νησιού που αξίζει να επισκεφθείτε.



f0ab8c7908e1bdf8eb5c2d013184f09e
### Τι δραστηριότητες μπορώ να κάνω στην Κάρπαθο;


travelmyth.gr
2021.04

Η Κάρπαθος πρόκειται για ένα νησί που συνδυάζει υπέροχα τα ορεινά τοπία με τα κρυστάλλινα νερά της θάλασσας, κι έτσι ενδείκνυται για διάφορες εξωτερικές δραστηριότητες και σπορ.  

  

Μία από τις πιο δημοφιλείς δραστηριότητες στο νησί είναι η **πεζοπορία**, καθώς υπάρχει ανεπτυγμένο δίκτυο πεζοπορικών διαδρομών μέσω των οποίων μπορείτε να εξερευνήσετε τις περιοχές του νησιού αλλά και να αποκτήσετε πρόσβαση σε παραλίες που δεν είναι προσβάσιμες με κάποιο μεταφορικό μέσο. Εναλλακτικά μπορείτε και να εξερευνήσετε το νησί νοικιάζοντας ένα **ποδήλατο**.  

  

Τα **θαλάσσια σπορ** και οι **καταδύσεις**, αλλά κυρίως η **ιστιοσανίδα** έχουν την τιμητική τους στο νησί, και ειδικά στην περιοχή του Αφιάρτη όπου διοργανώνεται και το Παγκόσμιο Πρωτάθλημα Ταχύτητας Ιστιοσανίδας από το 2006.



264f4a83ed963dad7139672332ff0392
### Που να πάω στην Κάρπαθο;


travelmyth.gr
2021.04

Το νησί της Καρπάθου διαθέτει πάμπολλες **παραλίες** που διαφέρουν μεταξύ τους τόσο σε μέγεθος όσο και σε βαθμό οργάνωσης, οπότε ότι είδους παραλία και να επιθυμείτε, είναι σίγουρο πως θα τη βρείτε στο νησί αυτό. Είτε θέλετε μία πολυσύχναστη παραλία σαν κι αυτή στα Πηγάδια, είτε μία πιο μικρή και απόμερη όπως η παραλία Διακόφτης, στην Κάρπαθο θα απολαύσετε στο έπακρο τις δροσερές βουτιές σας.  

  

Εάν σας ενδιαφέρει να μάθετε περισσότερα για την ιστορία και τον πολιτισμό του νησιού, τότε μπορείτε να επισκεφθείτε κάποιο από τα **μουσεία** της Καρπάθου που βρίσκονται σε διάφορες περιοχές του νησιού, ή ακόμα και να δείτε από κοντά τα **ερείπια και τα λείψανα των κάστρων**. Πηγαίνετε περπατώντας ή με ποδήλατο μέχρι τις **εκκλησίες και τις μονές** του νησιού, εξερευνήστε τους διάφορους **οικισμούς** και ανεβείτε στον **Βουνό** για να απολαύσετε την εκπληκτική θέα που απλώνεται μπροστά σας.  

  

Όσοι ενδιαφέρονται για τη **νυχτερινή διασκέδαση** μπορούν να μείνουν στα Πηγάδια, την πρωτεύουσα του νησιού, όπου η νυχτερινή ζωή είναι κατά κύριο λόγο συγκεντρωμένη. Τέλος, στο νησί διοργανώνονται διάφορα **πανηγύρια** καθόλη τη διάρκεια του χρόνου, οπότε εάν η επίσκεψή σας στο νησί συμπίπτει με ένα πανηγύρι, αξίζει να λάβετε κι εσείς μέρος.



69b4fa49cb81560f3017f0d1363631f4
### Τι γεύσεις να δοκιμάσω στην Κάρπαθο;


travelmyth.gr
2021.04

Εάν λατρεύετε τις παραδοσιακές συνταγές και ανυπομονείτε να δοκιμάζετε τις τοπικές γεύσεις των τόπων που επισκέπτεστε, τότε η Κάρπαθος θα σας ανταμείψει και με το παραπάνω με το πλήθος των μοναδικών γεύσεων που σας προσφέρει.  

  

Ένα από τα πιο γνωστά τοπικά φαγητά είναι οι **μακαρούνες**, τα χειροποίητα ζυμαρικά του νησιού. Μην παραλείψετε να δοκιμάσετε και **σκάρο τηγανητό ή γιαχνί**, τη **Σποΐτικη παστή μένουλα**, τις **παστές μικρές ελιές**, διάφορες πίτες όπως **κρεμμυδόπιτες**, **λαχανόπιτες** και τα **ζιμπίλια**, τα **ξεροτήγανα** αλλά και το κατσικίσιο τυρί **μανούλι**. Μετά το φαγητό δοκιμάστε κάποιο από τα τοπικά γλυκά του νησιού, όπως τα **τρίγωνα**, τον **καρπάθικο μπακλαβά**, το **σισαμόμελο** και τα **ψιλοκούλουρα**.



8a55806a24151e15e42cca8d7b258b89
### Που βρίσκεται η Κάρπαθος;


travelmyth.gr
2021.04

Το νησί της Καρπάθου βρίσκεται στο Αιγαίο, στη μέση ακριβώς του Καρπαθίου πελάγους, μεταξύ της [Ρόδου](https://www.travelmyth.gr/ροδος/ξενοδοχεια) και της [Κρήτης](https://www.travelmyth.gr/κρητη/ξενοδοχεια).



318ff9a118d15f737286eb087df7bdee
### Που ανήκει η Κάρπαθος;


travelmyth.gr
2021.04

Η Κάρπαθος ανήκει στα [Δωδεκάνησα](https://www.travelmyth.gr/δωδεκανησα/ξενοδοχεια), στην περιφέρεια του Νοτίου Αιγαίου, και αποτελεί το δεύτερο μεγαλύτερο σε έκταση νησί του συμπλέγματος.




133e17d64fbd4292d6e943531e7e2510
### Ποιος είναι ο πληθυσμός της Καρπάθου;


travelmyth.gr
2021.04

Σύμφωνα με την απογραφή του 2011, ο πληθυσμός της Καρπάθου ανέρχεται στους 6.226 κατοίκους.


